Borgmester Arne Boelt (S) forstår ikke, hvorfor han intet har hørt fra Christiansborg ovenpå sidste uges skybrud og den efterfølgende voldsomme regning kommunen står tilbage med.

Arne Boelt har endnu intet hørt om støtte til kæmperegningen efter sidste uges skybrud. Beregninger viser, at udgiften løber op i 27 millioner kroner, hvis skaderne efter regnskyllet skal udbedres. Det er penge, som kommunen ikke lige selv står og har. - Jeg kan ikke forstå, at vi ikke hører noget. Det kan godt være, at en ødelagt bro i Astrup ikke betyder meget for dem på Christiansborg, men jeg kan love dig for, at det betyder noget for beboerne i Astrup. Han efterlyser et samarbejde med miljøministeriet og har også skrevet til indenrigsministeren og bedt om, at man sætter penge af til det. - Jeg håber, at man i de kommende finanslovsforhandlinger laver en klimapulje til de kommuner, der bliver ramt, siger Arne Boelt.